F’dawn il-jiem, fid-dawl taċ-ċirkostanzi li qed ngħixu fihom, bosta persuni li jaħdmu fil-qasam tas-saħħa, u mhux biss, qed jagħtu qalbhom, b’ħidma sfieqa lejl u nhar li spiss iżżommhom ‘il bogħod mill-għeżież tagħhom, bil-għan li jipproteġuna lkoll. F’dan l-isfond, għadd ta’ atturi Maltin, żgħar u kbar, li jieħdu sehem f’diversi produzzjonijiet ta’ ‘Rewind Productions’, fosthom f’ ‘Sorelle’ u f’ ‘F’Ġieħ l-Imħabba’ , u li bħalissa jinsabu weqfin mill-ġbid, ingħaqdu flimkien permezz tal-mużika, b’kanzunetta li nstemgħet għall-ewwel darba fis-sensiela ‘D.R.E.A.M.S’. Liema kanzunetta, qed tiġi ddedikata lil dawk kollha li qed jagħtu servizz lill-poplu Malti u Għawdxi f’dan il-mument. Il-filmat, huwa xempju ta’ pożittività u ottimiżmu, u bla ma trid imisslek qalbek, filwaqt li jfakkarna lkoll li jekk inkomplu niġbdu ħabel wieħed, dan iż-żmien straordinarju ma ndumux wisq ma noħorġu minnu.